## Mazón avança que la Generalitat immunitzarà per primera vegada esta tardor les persones majors vulnerables contra el VRS

*** Destaca la inversió de 4,5 milions d’euros per a adquirir 40.000 dosis per a lluitar contra un virus respiratori que pot provocar pneumònies, insuficiència respiratòria i fins i tot la mort en persones amb alt risc
* Subratlla que la vacunació, a més de protegir les persones, “contribuirà a reduir hospitalitzacions, previndre complicacions i disminuir la pressió assistencial durant els mesos de més circulació del virus”
* Realça que, per tercer any consecutiu, s’immunitzarà lactants menors de 6 mesos i xiquets menors de dos anys amb factors de risc, una iniciativa pionera que ha aconseguit reduir en més del 80 % els ingressos per bronquiolitis**

**València.**

El president de la Generalitat ha avançat que el Consell immunitzarà, per primera vegada esta, tardor persones de 60 anys o majors que viuen en residències i adults amb un sistema immunitari compromés contra el virus respiratori sincicial (VRS).

Així, ha explicat que “s’invertiran 4,5 milions d’euros per a adquirir 40.000 dosis de la vacuna contra el VRS en adults, un virus que pot causar pneumònies i infeccions respiratòries greus, especialment en persones majors institucionalitzades o immunodeprimides”.

Esta campanya s’emmarca en una visió àmplia de salut pública, centrada a ‘previndre abans que curar’ i a protegir prioritàriament les persones més vulnerables. En este sentit, el president ha destacat que “vacunar contra el VRS, a més de protegir les persones, contribuirà a reduir hospitalitzacions, previndre complicacions greus i a disminuir la pressió assistencial durant els mesos de major circulació de virus respiratoris”.

La Generalitat preveu immunitzar contra este virus respiratori a partir del mes d’octubre 35.000 persones residents en centres sociosanitaris de la Comunitat Valenciana i aproximadament 5.000 persones immunodeprimides majors de 18 anys, amb un risc especialment elevat de complicacions greus, com trasplantats de progenitors hematopoètics i de pulmó.

Encara que el virus respiratori sincicial sol associar-se a la infància, també representa una amenaça seriosa per a la població adulta, especialment en majors de 75 anys i en els qui viuen en institucions. En estos casos, pot provocar des d’infeccions lleus fins a pneumònies, insuficiència respiratòria i hospitalització, i en persones amb alt risc pot resultar fins i tot mortal.

En la Comunitat Valenciana, la xarxa de vigilància hospitalària VAHNSI ha documentat més de deu anys de dades que confirmen el fort impacte del VRS en persones majors, especialment entre desembre i febrer, que és quan es produïx el pic de casos. Així, en majors de 80 anys les taxes d’hospitalització superen els 400 ingressos per 100.000 persones a l’any.

Tercera campanya de vacunació en xiquets

El president ha destacat, així mateix, que “per tercer any consecutiu es procedirà a immunitzar també contra el VRS els menors nascuts entre abril de 2025 i març de 2026, així com xiquets i xiquetes menors de dos anys que presenten alguna patologia de risc, per a la qual cosa destinarem més de 38.000 dosis”.

En este sentit, ha subratllat que el Consell va posar en marxa la primera campanya d’immunització contra el VRS en menors en octubre de 2023 i, des de llavors, “esta iniciativa pionera de la Generalitat ha aconseguit reduir en més del 80 % els ingressos per bronquiolitis de menors en la Comunitat Valenciana”.

La infecció per virus respiratori sincicial és universal, però és més freqüent i greu en els lactants, i causa la gran majoria de casos de bronquiolitis així com en les persones adultes de major edat. La infecció per este virus afavorix la infecció per bacteris com el pneumococ, que poden produir pneumònies. En xiquets, les seqüeles produïxen sibilàncies persistents que poden durar fins als 5 anys.

L’estratègia de vacunació contra el VRS es basa en estudis científics realitzats per l’Àrea d’Investigació en Vacunes (AIV), en col·laboració amb xarxes internacionals. En el marc del projecte europeu PROMISE, es va analitzar l’eficàcia i cost-efectivitat de vacunar persones majors en diversos països, incloent una anàlisi específica per a la Comunitat Valenciana.

Fecha: 30/08/2025